1Mancaji arungngi Amazia wettunna makkéumuru 25 taung, sibawa mapparéntai ri Yérusalém 29 taung ittana. Indo’na iyanaritu Yoadan polé ri Yérusalém.
2Napogau’i Amazia iya pésennangiyéngngi atinna PUWANGNGE, iyakiya sitengnga atimi.
3Masse’na muwa tudangenna, nahukkung matéi pegawé-pegawénna iya mpunoéngngi ambo’na.
4Iyakiya ana’-ana’na iyaro pegawé dé’ naunoi nasaba naturusiwi paréntana PUWANGNGE ri laleng Kitta’na Musa iya makkedaé, "Aja’ muhukkung matéi tomatowaé nasaba ja iya napogau’é ana’-ana’na, sibawa aja’ muhukkung matéi ana’-ana’é nasaba ja iya napogau’é tomatowanna. Tungke tau banna weddingngi rihukkung maté nasaba ja iya napogau’é."
5Napaddeppungenni Arung Amazia sininna tau suku Yéhuda sibawa Bényamin nainappa nasuro tettong situru appanna tungke-tungke, ripimping ri komandang pasukang sisebbué sibawa komandang pasukang sératué. Nainappa napilé tau iya makkéumuru’é 20 taung liyasé iya mullééngngi mammusu sibawa macca makkégunang bessi sibawa kaliyawo. Jumellana mennang engka 300.000 tau.
6Rilainnaéro séwai 100.000 prajuri polé ri Israél sibawa wajana kira-kira 3.400 kilo péra’.
7Iyakiya engka séddi nabi lao ri arungngé sibawa makkeda, "Aja’ mupakéi iyaro sining prajuri’é, nasaba dé’ natulungngi PUWANGNGE umma Israél iya polé ri Akkarungeng Manoranro.
8Iyakiya rékko napaké muwi Datu mennang, Allataala leppessangngi matu Datu ricau ri balié namuni mawatangngi tentarana Datu sibawa baraniwi. Saba’ banna Allataala bawang makuwasa mabbéré apakalang iyaré’ga ricau."
9Nakkutana Amazia, "Iyakiya pékkugiwi sibawa sininna péra’ iya puraé Uwéréngngi mennang?" Nappébali iyaro nabié, "Naullé PUWANGNGE palisui lao ri Datu lebbi naiyaro!"
10Rimakkuwannanaro naleppessanni Amazia sining prajuri riséwaéro nanasuroi mennang lisu ri wanuwanna. Lisuni mennang, iyakiya macai senna’i.
11Nabbaraniyanni aléna Amazia sibawa tiwii tentarana ri Lompo Pejjé. Kuwaniro mennang mammusu nanaunoi 10.000 prajuri’na Edom.
12Seppulo sebbu iya laingngé natawanni. Natiwini mennang ri tompo bulué ri kota Séla nainappa riyaggenrungeng no angkanna maté.
13Naiyaro wettué sining prajuri Israél iya puraé risuro lisu ri Amazia, sibawa dé’ naripalalo maccowé mammusu, nagasani kota-kotana Yéhuda pallawangenna Samaria sibawa Bét-Horon. Mpunoi mennang 3.000 tau nenniya rampasa’i maéga barang.
14Nacaunana tentara Edom, lisuni Amazia tiwii dato’-dato’ barahalana tau Edongngé nanataroi ri Yéhuda. Nainappa mattunu dupa untu’ dato’-dato’éro sibawa sompai.
15Iyaro pangkaukenna naébbui PUWANGNGE macai. Suroni séddi nabi lao ri Amazia. Makkedai iyaro nabié, "Magi Datu nassompa déwata bangsa laing iya dé’é naulléi passalama’i bangsana muto polé ri akuwasanna Datu?"
16Nakkeda Amazia, "Ammekkoko, rékko dé’ riyunoko! Dé’ naengka nariyakkako mancaji pappangajana arungngé!" Nammekkona iyaro nabié, iyakiya ri yolona narapii makkeda, "Makkekkuwangngé uwissenni makkedaé Allataala pura pettui untu’ pabbinasai Datu nasaba pangkaukenna Daturo, sibawa nasaba dé’ nabati-batiwi Datu pangajaku."
17Amazia arung Yéhuda silaong sining pappangajana sikongkolo’ni méwai Israél. Kirinni suro lao ri Yoas arung Israél, ana’ Yoahas, eppona Yéhu, untu’ méwai mammusu.
18Iyakiya nakiringngi Arung Yoas iyaé pappébalié, "Séuwa wettu alekale maddorié ri buluna Libanon nakiringngi iyaé tuntutangngé lao ri pong camaraé, ‘Eh pong camara, abbéréyangngi ana’daramu lao ri ana’ku untu’ macaji bainéna.’ Iyakiya ri munri lalowi kuwaro sikaju olokolo ale iya léjja-léjja’éngngi iyaro alekale maddorié.
19Iko, Amazia, mabboro makkedaé purani mucau tau Edongngé, iyakiya lebbi kessing muwi monroko bawang ri bolaé. Untu’ aga sappa assisalang iya bannaé cilakaiwi matu alému sibawa ra’ya’mu?"
20Iyakiya Amazia, arunna Yéhuda dé’ nabati-batiwi ada-adanna Yoas, arunna Israélié. Na mémeng napuwéloi Allataala kuwammengngi naricau Amazia nasaba purani nasompa dato’-dato’ barahalana tau Edongngé.
21Rimakkuwannanaro joppani Yoas sibawa ana’ buwana lao ri Bét-Sémes namammusu sibawa Amazia kuwaro.
22Ricauni tentara Yéhuda sibawa sininna prajuri’na larini lisu ri bolana tungke-tungke.
23Ritikkenni Amazia ri Yoas nanatiwii lao ri Yérusalém, nainappa naruttung témbo’na kotaéro sillampé lebbi kurang 200 météré, mappammulai ri Pintu Gerbang Efraim lettu ri Pintu Gerbang Sunna.
24Sininna ulawengngé sibawa péra’é nenniya sininna paréwa iya naruntu’é ri Bolana PUWANGNGE sibawa iya engkaé ri yawa akuwasanna Obéd-Edom, makkuwatoro sininna waramparanna saorajaé, silaong siyagangngaré tau natawang natiwini Yoas lao ri Samaria.
25Maténana Yoas arung Israél, Amazia arung Yéhuda tuwo mupi 15 taunnapa.
26Mappammulai risalainna Amazia ri PUWANGNGE, sikongkolo’i tauwé méwai ri Yérusalém. Rimakkuwannanaro, larini lao ri kota Lakhis, iyakiya sining balinna lellungngi lao kuwaro sibawa mpunoi. Naakkani ujuna sibawa anyarang lao ri Yérusalém, nainappa nakuburu ri tampung arung-ngarungngé ri Kota Daud. Curita laingngé passalenna Arung Amazia polé ri pammulanna lettu ri paccappurenna apparéntanna riyokii ri laleng kitta Sejarana Arung-ngarunna Yéhuda sibawa Israél.
27(25:26)
28(25:26)
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn unk unk